ডুয়ার্সের শিবতীর্থ জয়ন্তী মহাকাল ধামে লক্ষাধিক দর্শনার্থীদের সমাগম

আলিপুরদুয়ার: ভারতের রাস্তা ধরে যেতে হবে ভূটানে। তবেই পাওয়া যাবে মহাদেবের দর্শন। আর দেবাদিদেবের ভক্তরা সমস্ত কষ্ট সহ‍্য করেই পৌঁছে যান জয়ন্তী মহাকালধামের এই শিবতীর্থে। যা বড় মহাকালধাম (Mahakal Dham) নামে পরিচিত। শিবরাত্রি (Maha Shivratri 2025) উপলক্ষে প্রতিবছরের ন্যায় এ বছরও জয়ন্তী মহাকাল ধামে লক্ষাধিক দর্শনার্থীদের সমাগম লক্ষ্য করা গেল। ডুয়ার্সের শিবতীর্থ জয়ন্তী মহাকাল ধামে প্রতি বছর উত্তরবঙ্গের বিভিন্ন জেলা ও প্রতিবেশী রাজ‍্য অসম সহ বেশ কয়েকটি রাজ‍্য এবং প্রতিবেশী দেশ ভুটানের থেকে লক্ষাধিক দর্শনার্থীদের সমাগম হয়।

আরও পড়ুন: শিবরাত্রিতে ভক্তদের ঢল তারকেশ্বরে

প্রতিবেশী দেশ ভূটান পাহাড়ের জয়ন্তী মহাকাল ধাম পৌঁছতে হলে প্রথমে আলিপুরদুয়ার জেলার বক্সা ব‍্যাঘ্র প্রকল্পের ঘন জঙ্গল পেড়িয়ে পরবর্তীতে জয়ন্তী নদী পার করে এবং বেশ কয়েকটি পাহাড়ি নদী ও ঝর্ণা পেরিয়ে পায়ে হেঁটে প্রায় ৩০০০ ফুট বেশি উঁচু পাহাড় হয়ে পরবর্তীতে মহাকাল ধামে পৌঁছতে হয়। ভূটান পাহাড়ের সরু উঁচু পথ বেয়ে তবেই মহাকাল ধামে পৌঁছনো যাবে। বছরে অন‍্য সময় এই এলাকায় প্রবেশ নিষিদ্ধ থাকলেও শিবরাত্রি উপলক্ষ্যে দর্শনার্থীদের জন‍্য খুলে দেওয়া হয় প্রবেশ পথ। ভূটান প্রশাসন, আলিপুরদুয়ার জেলা প্রশাসনের তরফে জয়ন্তী মহাকাল ধামে বেশ কিছু উদ‍্যোগ নেওয়া হয়েছে।

এই বিষয়ে প্রশাসনিক সূত্রে জানা গিয়েছে,”ভূটান ও আলিপুরদুয়ার প্রশাসন রয়েছে ভক্তদের সহায়তার জন‍্য। রাস্তা যেহেতু অনেকটা তাই পুলিশ সহায়তা কেন্দ্র, মেডিক্যাল ক‍্যাম্প বসানো হয়েছে। পানীয় জলের ব‍্যবস্থা করা হয়েছে।” পাহাড়ি খরস্রোতা নদীতে অস্থায়ী বাঁশের সেতু এবং অস্থায়ী সড়ক তৈরি করা হয়েছে। বেশ কিছু সংগঠনের থেকে মহাকাল ধাম যাওয়ার রাস্তায় ভাণ্ডারা খোলা হয়েছে।ভক্তদের জানানো হয়েছে সাবধানতার সঙ্গে চলাফেরা করতে।